**JAUTĀJUMS:**

Konkursa nolikuma sastāvdaļa ir pielikums Nr.7 Līguma projekts Atklātajam konkursam “Sadzīves atkritumu apsaimniekošanas pakalpojumu nodrošināšana Rīgas pilsētas administratīvajā teritorijā”, identifikācijas Nr. RD DMV 2019/44, Līgums par atkritumu apsaimniekošanu Rīgas pilsētas administratīvajā teritorijā, turpmāk – Līguma projekts.

Konkursa priekšmets ir sadalīts 4 atsevišķās daļās. Saskaņā ar Konkursa nolikuma Tehniskajā informācijā (Pielikums Nr.1) norādīto situācijas aprakstu iepirkuma daļām:

iepirkuma 1.daļā iedzīvotāju skaits – 208 737;

iepirkuma 2.daļā iedzīvotāju skaits – 127 574;

iepirkuma 3.daļā iedzīvotāju skaits – 103 212;

iepirkuma 4.daļā iedzīvotāju skaits – 257 463.

Līguma projekta 5.4.punktā un tā apakšpunktos noteikti pārkāpumi, kuri tiek uzskatīti par nepienācīgu saistību izpildi, tajā skaitā apakšpunkts 5.4.3. sadzīves atkritumu izvešanas termiņu un rēķinu izsūtīšanas termiņu, kas noteikta individuālajos līgumos ar Klientiem neievērošana, par ko tiek saņemtas Klientu pamatotas sūdzības. Saskaņā ar Līguma projekta 5.5. punktu – par 5.4.punktā minēto saistību nepienācīgu izpildi Pašvaldība piemēro līgumsodu līdz 300 EUR.

Līguma projekta 5.10. punktā un tā apakšpunktos noteikt gadījumi, kad pašvaldībai ir tiesības vienpusēji atkāpties un izbeigt līgumu, tajā skaitā, ja apsaimniekotājs atkārtoti daļēji vai pilnīgi nepilda līguma un līguma pielikumos minētās saistības, par ko apsaimniekotājam ir nosūtīts brīdinājums un/vai vairākkārt (ne mazāk kā par 5 konstatētiem pārkāpumu faktiem) ieturēts līgumsods.

Savukārt saskaņā ar Līguma projekta 5.7.punktu apsaimniekotājs maksā pašvaldībai līgumsodu par jebkuru no pārkāpumiem, kas piešķir pašvaldībai tiesības vienpusēji atkāpties no līguma, neatkarīgi no šīs tiesības izmantošanas vai neizmantošanas fakta.

Tādējādi apsaimniekotājam saskaņā ar esošo Līguma projekta redakciju ir pienākums maksāt līgumsodu, piemēram, par 5 ar kavējumu izsūtītiem pakalpojuma rēķiniem iepirkuma 1.daļā (ar iedzīvotāju skaitu – 208 737, kam pieskaitāmi arī klienti - juridiskās personas) – 550 000 EUR apmērā, kā arī pašvaldībai šajā gadījumā ir tiesības vienpusēji izbeigt līgumu un pieprasīt zaudējumu atlīdzību.

Ņemot vērā pakalpojuma specifiku, to apjomu un iedzīvotāju (klientu) skaitu, kuriem tiks sniegti pakalpojumi, minētie Līguma projektu punkti ir nesamērīgi un pretēji līgumsoda institūta būtībai, un līdz ar to prettiesiski.

Lūdzam nodrošināt Līguma projekta atbilstību normatīvo aktu regulējumam, tajā skaitā atgādinām, ka saskaņā ar Civillikuma 1717.pantu līgumsodam ir jābūt samērīgam un atbilstošam godīgai darījumu praksei.

**ATBILDE:**

Iepirkuma komisija izskatīja saņemto pretendenta 2020.gada 10.janvāra iesniegumu, kurā lūgts pārskatīt atklāta konkursa “Sadzīves atkritumu apsaimniekošanas pakalpojumu nodrošināšana Rīgas pilsētas administratīvajā teritorijā” (identifikācijas Nr. RD DMV 2019/44) nolikumā ietvertās prasības. Publisko iepirkumu likuma 36.panta otrā daļa nosaka, ka “Ja piegādātājs vai kandidāts ir laikus pieprasījis papildu informāciju par iepirkuma procedūras dokumentos iekļautajām prasībām, pasūtītājs to sniedz piecu darbdienu laikā, bet ne vēlāk kā sešas dienas pirms pieteikumu un piedāvājumu iesniegšanas termiņa beigām”.

Ņemot vērā augstāk minēto un to, ka piedāvājumu iesniegšanas termiņš ir 2020.gada 16.janvāris, Komisija konstatē, ka iesniedzējs ir nokavējis iesniegumu iesniegšanas termiņu, jo laikus nav pieprasījis papildus informāciju par iepirkuma procedūras dokumentos iekļautajām prasībām.

Komisija, pamatojoties uz Publisko iepirkumu likuma 36.panta otro daļu, nolēma neizskatīt iesniegumu, jo iesniedzējs laikus nav pieprasījis papildus informāciju par iepirkuma procedūras dokumentos iekļautajām prasībām.